b'\n_START_ARTICLE_\nHarald-Adam Velner\n_START_PARAGRAPH_\nHarald-Adam Velner (15. detsember 1923 Narva \xe2\x80\x93 25. detsember 2012) oli eesti tehnikateadlane._NEWLINE_Ta \xc3\xb5ppis aastatel 1931\xe2\x80\x931940 Tallinna Prantsuse L\xc3\xbctseumis ja l\xc3\xb5petas aastal 1942 Jakob Westholmi G\xc3\xbcmnaasiumi. Aastatel 1942\xe2\x80\x931944 \xc3\xb5ppis ta Tartu \xc3\x9clikooli \xc3\xb5igusteaduskonnas, kuulates samaaegselt loenguid matemaatika-loodusteaduskonnas. Aastal 1951 l\xc3\xb5petas ta cum laude Tallinna Pol\xc3\xbctehnilise Instituudi ehitusteaduskonna. Aastatel 1952\xe2\x80\x931954 oli ta aspirantuuris Leningradi Pol\xc3\xbctehnilises Instituudis, kaitses aastal 1954 tehnikakandidaadi v\xc3\xa4itekirja, sai aastal 1959 dotsendiks; kaitses aastal 1968 tehnikadoktori v\xc3\xa4itekirja, sai aastal 1969 professoriks._NEWLINE_Aastatel 1944\xe2\x80\x931945 oli ta Eesti NSV H\xc3\xbcdrometeoroloogiateenistuse Valitsuse vanemtehnik. Aastal 1954 oli ta TPI h\xc3\xbcdrotehnika ja geodeesia kateedri assistent, aastatel 1955\xe2\x80\x931957 samas dotsent, aastatel 1957\xe2\x80\x931968 oli ta TPI sanitaartehnika/h\xc3\xbcdraulika kateedri dotsent, aastatel 1969\xe2\x80\x931992 oli ta samas professor; lisaks oli ta aastatel 1958\xe2\x80\x931962 TPI ehitusteaduskonna prodekaan. Aastatel 1992\xe2\x80\x931996 oli ta TT\xc3\x9c Keskkonnatehnika instituudi veekaitse erakorraline professor ning aastast 1996 oli ta keskkonnakaitse aluste \xc3\xb5ppetooli emeriitprofessor._NEWLINE_Tema teadust\xc3\xb6\xc3\xb6 p\xc3\xb5hisuundadeks olid veekogude vee kvaliteedi reguleerimine ja prognoosimine, veevarude kompleksne kasutamine ja kaitse, heitvete puhastamine ja h\xc3\xbcdroenergeetika. Ta avaldas \xc3\xbcle 150 publikatsiooni ning tema juhendamisel kaitsti 2 doktori- ja 24 kandidaadiv\xc3\xa4itekirja.\n_START_SECTION_\nIsiklikku\n_START_PARAGRAPH_\nTema isa August Velner oli Tallinna Tehnika\xc3\xbclikooli professor.'